[pic] | EUROOPA ÜHENDUSTE KOMISJON |

Brüssel 23.8.2005

KOM(2005) 378 lõplik

2003/0282 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb patareisid ja akusid ning kasutatud patareisid ja akusid käsitleva Euroopa Parlamendi ja nõukogu direktiivi vastuvõtmist

2003/0282 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel nõukogu ühise seisukoha kohta,

mis käsitleb patareisid ja akusid ning kasutatud patareisid ja akusid käsitleva Euroopa Parlamendi ja nõukogu direktiivi vastuvõtmist

1. TAUST

Komisjoni ettepaneku Euroopa Parlamendile ja nõukogule edastamise kuupäev (dokument KOM(2003) 723 lõplik 2003/0282 (COD)): | 24. 11. 2003 |

Euroopa majandus- ja sotsiaalkomitee arvamus: | 28. 4. 2004 |

Regioonide komitee arvamus | 22. 5. 2004 |

Euroopa Parlamendi arvamus esimesel lugemisel: | 20. 4. 2004 |

Ühise seisukoha vastuvõtmine: | 18. 7. 2005 |

2. KOMISJONI ETTEPANEKU EESMÄRK

Komisjoni ettepanekul võtta vastu uus patareisid ja akusid käsitlev direktiiv on kaks eesmärki:

- kehtestada kõigi patareide ja akude käitlemiseks suletud ahela süsteem, et hoida ära nende jäätmetena põletamist või prügilasse ladestamist, kui need muutuvad jäätmeteks. Suletud ahela süsteemi kohaselt tuleks kõik patareid kokku koguda ja ringlusse võtta ning neis sisalduv metall võtta taaskasutusse;

- kehtestada siseriiklike kogumis- ja ringlussevõtukavade toimimiseks miinimumeeskirjad, et tugevdada siseturu nõuetekohast toimimist ja tagada võrdne mänguruum kõigile patareide ja akumulaatorite olelustsüklis osalevatele ettevõtjatele.

3. MÄRKUSED ÜHISSEISUKOHA KOHTA

3.1. Üldised märkused

Komisjon nõustus enamiku muudatustega, mis Euroopa Parlament esimesel lugemisel ette pani. Need muudatused sisaldavad kasulikke tehnilisi selgitusi või lisandusi komisjoni ettepanekus esitatud määratlustele. Komisjon lükkas tagasi enamiku muudatusettepanekuid, mis käsitlesid ainete keelustamist, kuna komisjoni laiendatud mõjuhindamine näitas, et kavandatud suletud ahela süsteemiga kaasneks samal tasemel keskkonnakaitse väiksemate kulutustega. Eelkõige:

- kiitis komisjon täielikult heaks muudatused 4, 5, 11, 12, 14, 21, 24, 46, 47, 50, 51, 52, 56, 57, 58, 59, 60, 61, 62, 64, 78, 79, 80, 81, 103 ja 112, kokku 26 muudatust;

- kiitis komisjon 16 muudatust heaks osaliselt või põhimõtteliselt. Muudatused 10, 29 ja 35 võib komisjon põhimõtteliselt heaks kiita pärast ümbersõnastamist ja/või selgitamist. Muudatused 16, 20, 22, 23, 27, 28, 40, 43, 44, 48, 53, 99 ja 109 kiideti heaks osaliselt;

- ei nõustunud komisjon muudatustega 1, 2, 6, 7, 8, 9, 18, 19, 25, 26, 30, 32, 33, 34, 36, 37, 38, 39, 41, 45, 49, 54, 55, 63, 65, 66, 67, 68, 69, 71, 72, 73, 74, 75, 76, 77, 85, 92, 95, 82, 100, 101, 108 ja 120, kokku 44 muudatust.

Nõukogu on parlamendi muudatusi suures osas arvesse võtnud ja teinud mitmeid edasisi muudatusi. Nõukogu oli arvamusel, et ettepanekus pakutud suletud ahela süsteemi oleks tegelikkuses raske saavutada ja see tooks liikmesriikidele kaasa suured kulud ning suure halduskoormuse. Seetõttu eelistas nõukogu kaadmiumi kasutamise kantavates patareides osaliselt keelustada, selle asemel et määrata kantavatele kaadmiumpatareidele täiendav jäätmete kogumise sihtkogus, mis oleks nõudnud jäätmevoogude jälgimist.

Komisjon toetub oma laiendatud mõjuhindamisele (vt ka komisjoni seisukoht punkti 4 kohaselt), kuid nõustub ka, et nüüd on saadaval uus teave, mis näitab, et pakutud suletud ahela süsteem võib kaasa tuua suurema halduskoormuse ja suuremad kulud kui algselt arvestatud, st suurema kulu liikmesriikidele. Seepärast võib komisjon heaks kiita ka muid poliitikameetmeid kui need, mis on esitatud tema algses ettepanekus, kui neis sisalduvad keskkonnaeesmärgid on vähemalt samaväärsed komisjoni ettepanekuga, eriti seoses kogumise ja ringlussevõtu eesmärkidega.

Kogumismääradega seoses kiidab komisjon heaks pikaajaliste sihtkoguste suurenemise.Siiski võiks ajakava 45%-lise kogumismäära saavutamiseks (kaheksa aastat pärast ülevõtmise tähtpäeva) olla veidi ambitsioonikam.

Eespool öeldust lähtudes on komisjonil võimalik ühist seisukohta toetada paketina.

3.2. Üksikasjalikud märkused

3.2.1. Parlamendi muudatused, millega komisjon nõustub ja mis sisalduvad täielikult, osaliselt või põhimõtteliselt ühisseisukohas

Muudatused 4, 10, 11, 12, 14, 16, 20, 21, 23, 24, 28, 35, 40, 43, 44, 46, 51, 52, 53, 56, 57, 59-62, 64, 78, 79-81, 99, 109 ja 112, mille Euroopa Parlament esimesel lugemisel vastu võttis, kiitis komisjon heaks täielikult, osaliselt või põhimõtteliselt. Need on ka täielikult, osaliselt või põhimõtteliselt lisatud nõukogu ühisesse seisukohta.

Muudatustes 4 ja 52 asendatakse sõna „tarbija“ sõnaga „lõpptarbija“. Need muudatused kiitis komisjon täielikult heaks. Need lisatakse ühise seisukoha põhjendusse 18 ja ühise seisukoha artikli 17 pealkirja. Muudatuse 53 selle osa, mis on seotud lõpptarbijatega, kiitis komisjon heaks ja see on samuti osaliselt lisatud ühise seisukoha artikli 17 lõikesse 1.

Muudatus 10 selgitab direktiivi reguleerimisala ja selle kiitis komisjon põhimõtteliselt heaks. See on lisatud ühise seisukoha artiklisse 2.

Muudatused 11, 12 ja 14 sisaldavad mõistete „patarei“, „aku“ ja „patareide komplekt“ kasulikke selgitusi ning need kiitis komisjon täielikult heaks. Need on lisatud ühise seisukoha artikli 3 lõigetesse 1, 2 ja 3.

Komisjon kiitis muudatuse 16 heaks osaliselt, kuna hindas selgitust, et nööpelemente võib samuti kasutada varutoiteallikana. See on lisatud ühise seisukoha artikli 3 lõikesse 4.

Muudatuse 20 kiitis komisjon heaks osaliselt, mõistele „tootja" pakutud määratluse osas. Artikli 3 lõike 13 punktile b pakkus komisjon järgmist sõnastust: „müüb patareisid või akusid oma kaubamärgi all, tingimusel et tootja kaubamärk enam ei esine patareidel või akudel". Punkti c kohta esitatud muudatusele pakkus komisjon järgnevat sõnastust: „(..) ühenduse turule kolmandatest riikidest“. Nõukogu esitatud „tootja“ määratlus on osaliselt vastavuses muudatusega 20, kuna hõlmab kõiki seadmetesse sisseehitatud patareisid ja akusid. Nõukogu on kõnealust määratlust veelgi lihtsustanud, et võimaldada liikmesriikidel kindlaks teha vastutavat tootjat oma riigi territooriumil, vältides samal ajal probleeme siseturul.

Muudatuse 21, millega lisatakse „turustaja“ määratlus, kiitis komisjon täielikult heaks. See on lisatud ühise seisukoha artikli 3 lõikesse 13.

Komisjon kiitis heaks muudatuse 23 esimesed kaks osa, täpsemalt selle, et artikli 4 kohaldamine ei piira direktiivi 2000/53/EÜ kohaldamist ja et kaalu piirmäär elavhõbedapatareides ja -akudes on 5 ppm, kuna mõlemad muudatused on kooskõlas komisjoni ettepanekuga. Nõukogu kiitis nimetatud muudatuse heaks osaliselt, kuivõrd ühise seisukoha artiklis 4 nähakse ette kaadmiumi keelustamine teatavate eranditega ning otsuste läbivaatamine.

Muudatusega 24 tugevdatakse tootjate kohustust suurendada patareide ja akude keskkonnaohutust ja liikmesriikide kohustust edendada teadusuuringuid selles valdkonnas. Selle kiitis komisjon täielikult heaks. See on osaliselt lisatud ühise seisukoha artikli 19 lõike 3 punktidesse a ja d.

Komisjon kiitis osaliselt heaks muudatuse 28, mis sõnastab ümber kantavate patareide ja akude kogumissüsteemile esitatavad nõuded. Komisjon leidis, et on kasulik lisada, et patareisid võib koguda ka koos elektri- ja elektroonikaseadmete jäätmetega kõnealuse direktiivi rakendamise käigus koostatud kavade põhjal. Ühisesse seisukohta on see lisatud artikli 7 lõike 1 punktis c.

Komisjon nõustus põhimõtteliselt muudatuses 35 tehtud ettepanekuga, et direktiivis tuleks koostada nimekiri liikmesriikidest, kellele võib teha erandeid lisas toodud kavandatud ringlussevõtu eesmärkidest. Nõukogu eelistas üleminekukorra kehtestamist komiteemenetlusega (vt ühise seisukoha artikli 9 lõike 4 punkt a).

Muudatuses 40 kiitis komisjon heaks trükivea paranduse määruses 259/93/EMÜ. Nõukogu lisas selle paranduse koos sõna „ringlussevõtt“ lisamisega ühise seisukoha artiklisse 12.

Muudatuses 43 kiitis komisjon heaks sõnastuse muudatuse seoses plii ja kaadmiumi ringlussevõtuga. Samuti kiitis komisjon heaks uue lõike, milles sätestatakse, et ringlussevõtu minimaalseid eesmärke võiks teaduse ja tehnika arengut silmas pidades kohandada komiteemenetlusega. See muudatus on lisatud ühise seisukoha artiklisse 10.

Komisjon kiitis osaliselt heaks muudatuse 44, nimelt sõna „korraldama“ asendamise sõnaga „varustama“, samuti sõnade „kogumine“ ja „keskkonna-“ lisamise. Ühise seisukoha artikklisse 13 lisatakse nimetatud muudatus osaliselt, lisades sõna „kogumine“.

Komisjon kiitis heaks muudatuse 46, milles sätestatakse, et muudesse toodetesse, näiteks autodesse või elektri- ja elektroonikaseadmetesse lisatud patareide puhul, mis toote jäätmeks muutumise hetkel on veel kõnealuses tootes, vastutab tootja patareide edasise töötlemise eest alles pärast nende eemaldamist nimetatud toodetest. Nõukogu ühises seisukohas püütakse vältida erinevate rahastamiskavade kattumist ja seetõttu on ühine seisukoht kooskõlas kõnealuse muudatuse eesmärgiga (vt ühise seisukoha artikli 13 lõige 2).

Muudatuse 51, milles selgitatakse, et sellistes kavades osalemine peaks olema avatud kõigile ettevõtjatele nende vahel vahet tegemata, kiitis komisjon heaks. Selle muudatuse eesmärk on lisatud ühise seisukoha artikli 7 lõikesse 2.

Komisjon kiitis heaks muudatuse 56, mis kohustaks liikmesriike võtma sobivaid meetmeid, et julgustada lõpptarbijaid osalema kogumissüsteemides. See on lisatud ühise seisukoha artikli 17 lõike 1 punkti b.

Muudatustega 57, 59, 60, 61, 62, 78, 79, 80 ja 81 paigutatakse üksikasjalikud märgistusnõuded kõnealuse direktiivi II lisast ümber ühte artiklisse. Muudatusega 59 kaotatakse ka komisjoni võimalus muuta komiteemenetluse põhjal märgistusnõudeid tehnika arengut silmas pidades. Muudatusega 64 antakse komisjonile võimalus kehtestada märgistusnõudeid käsitlevaid erandeid komiteemenetluse põhjal. Komisjon on kõik need muudatused heaks kiitnud ja need on lisatud ühise seisukoha artiklisse 18 ja II lisasse.

Komisjon nõustus muudatusega 99 osaliselt, nimelt 10% erandi kustutamisega ringlussevõtu nõudest ja võimalusega teha tehnilisi kohandusi. See on lisatud ühise seisukoha artikli 10 lõike 1 punkti b.

Komisjon nõustus muudatuse 109 selle osaga, mis selgitab, et autoakusid tuleks koguda lõpptarbijatelt või juurdepääsetavas kohas nende ümbruskonnas. See on lisatud ühise seisukoha artikli 7 lõikesse 4.

Muudatuses 112 selgitatakse, et nähtavate maksude kasutamine on uute toodete müügil keelatud. Kõnealused muudatused kiitis komisjon heaks ja need on lisatud ühise seisukoha artikli 13 lõikesse 3.

3.2.2. Parlamendi muudatused, millega komisjon nõustub täielikult, osaliselt või põhimõtteliselt, ent mis ei sisaldu ühises seisukohas

Muudatused 5, 22, 27, 29, 47, 48, 50, 58 ja 103 kiitis komisjon heaks põhimõtteliselt, osaliselt või põhimõtteliselt, kuid need ei sisaldu ühises seisukohas.

Muudatustega 5 ja 58 sätestatakse, et lõpptarbijaid tuleks teavitada patareide võimsusest ja et võimsus peaks olema märgitud patareipakendil. Need muudatused kiitis komisjon täielikult heaks. Nõukogu ei lisanud neid muudatusi oma ühisesse seisukohta, kuna pidas võimsuse märkimist tehnilistel põhjustel ebapiisavaks.

Muudatuses 22, mis käsitleb suletud ahela süsteemi määratlust, kiitis komisjon heaks keelelise selgituse. Muudatusest 27 kiitis komisjon heaks esimese osa, milles selgitatakse, et liikmesriigid peaksid saavutama suletud ahela süsteemi. Viiteid suletud ahela süsteemile ei lisatud ühisesse seisukohta, kuna nõukogu pidas suletud ahela süsteemi teoreetiliseks mõisteks, mida oleks tegelikkuses raske saavutada.

Komisjon nõustus põhimõtteliselt muudatusega 29, mis kohustab lõpptarbijaid viima kasutatud patareid ja akud kogumispunktidesse. Samuti kiitis komisjon heaks muudatuse 47, mis kohustab liikmesriike kindlustama, et lõpptarbijad viiksid patareid patareide kogumissüsteemi vastuvõtupunktidesse. Nõukogu ei lisanud neid muudatusi, kuna pidas niisuguseid lõpptarbijatele suunatud kohustusi raskelt rakendatavateks.

Lisaks nõustus komisjon osaga muudatusest 48, millega lisati uusi sätteid, mis selgitavad tootja vastutuse ulatust ja sätestavad, et tagatise suurus peaks sõltuma patareide ohtlikkusest. Et vältida probleeme rahastamises, otsustas nõukogu, et tootja vastutuse põhimõtet tuleks kohaldada mõlema, nii patareide tootjate kui ka seadmete ja autode tootjate suhtes, kes patareisid turule toovad, vältides samal ajal kahekordset maksustamist (vt ühise seisukoha artikli 3 lõige 12 ja artikkel 13).

Muudatuste 50 ja 103 esimeses osas selgitatakse, et ajalooliste kantavate patareide ja akude käitlemise kulu peaksid kandma nende patareide ja akude tootjad vastavalt turuosale. Komisjon leidis, et see on tootja vastutuse põhimõtte kohaldamise kasulik selgitus ning kooskõlas elektri- ja elektroonikaseadmete jäätmete direktiivi artikli 8 lõikega 3. Nõukogu ei pidanud siiski vajalikuks lisada ühisesse seisukohta eeskirju ajalooliste jäätmete käitlemise rahastamiseks, et lubada siseriiklike süsteemide teatavat paindlikkust.

3.2.3. Parlamendi muudatused, millega komisjon ja nõukogu ei nõustu ning mis ei kajastu ühises seisukohas

Muudatustega 2, 6, 9, 18, 19, 25, 32, 39, 41, 45, 49, 54, 55, 63, 65, 67, 68, 77, 92 ja 101 komisjon ei nõustunud ning neid ei lisatud nõukogu ühisesse seisukohta.

3.2.4. Parlamendi muudatused, millega komisjon ei nõustu, kuid mis kajastuvad siiski ühises seisukohas

Muudatustega 1, 7, 8, 26, 30, 33, 34, 36, 37, 38, 66, 69, 71, 72, 73, 74, 75, 76, 82, 85, 95, 100, 108 ja 120 komisjon ei nõustunud, kuid need on lisatud ühisesse seisukohta.

3.2.5. Nõukogu täiendavad ettepaneku muudatused

Põhjendused

Nõukogu poolt põhjendustesse tehtud muudatuste eesmärk on teksti kohandamine nii, et see kajastaks artiklites tehtud muudatusi, eelkõige järgmist:

- Põhjendustes 8 ja 9 on esitatud tööstuslike ja kantavate patareide ning juhtmeta mootortööriistade mittetäielik nimekiri, et selgitada artikli 3 lõigetes 3, 6 ja 16 toodud määratlusi.

- Põhjenduses 11 on koondatud komisjoni algse ettepaneku artikli 5 ja artikli 17 lõike 2 nõuded. Põhjenduses 16 selgitatakse, mida tähendab mõiste „parim võimalik tehnika“ ühise seisukoha artikli 10 lõike 1 punktis a.

- Põhjenduses 17 selgitatakse, mida tähendab artiklis 13 nimetatud mõiste „netokulu“ seoses tootja rahalise vastutusega.

Artiklid

Peamine muudatus, mis nõukogu artiklitesse tegi, on kaadmiumi kasutamise osaline keelustamine kantavates patareides (vt ühise seisukoha artikkel 4), selle asemel et määrata kantavatele kaadmiumpatareidele pakutud 80%-line sihtkogus, mis nõuaks jäätmevoogude jälgimist (vt komisjoni algse ettepaneku artikkel 13). See peaks kaasa aitama suletud ahela süsteemi saavutamisele (vt komisjoni algse ettepaneku artikli 3 lõige 14). Tuginedes uuele teabele kaadmiumpatareide asendusaine kättesaadavuse ja jäätmevoogude jälgimise maksumuse kohta, pidas nõukogu osalist keeldu jätkusuutlikumaks poliitikavalikuks kui ettepanekus pakutud suletud ahela süsteemi. Kooskõlas nimetatud muudatustega jättis nõukogu välja komisjoni algse ettepaneku artikli 3 lõike 14 ja artikli 6 ning sõnastas ümber komisjoni algse ettepaneku artikli 8 (nüüd artikkel 6). Ta lisas samuti komisjoni algse ettepaneku artikli 25 lõikes 2 sisalduva nõude. Viitega transpordi keskkonnamõjule asendatakse komisjoni algse ettepaneku teises lõigus artikli 9 lõikes 2 ja artikli 15 lõikes 1 sisalduvad sarnased nõuded.

Jäätmete kogumise sihtkoguse suhtes eelistas nõukogu nagu Euroopa Parlamentki väljendada sihtkoguseid protsentuaalselt, mitte grammides elaniku kohta, nagu see oli kirjas komisjoni algses ettepanekus (vt komisjoni algse ettepaneku artikkel 13). Nõukogu eelistas seada sihtmärgiks 25% ja 45%, mis saavutataks vastavalt neli ja kaheksa aastat pärast ülevõtmise tähtpäeva (vt ühisseisukoha artikkel 9). Kuna need sihtmärgid ei ole seotud siseriikliku tarbimisega, ei olnud enam vaja säilitada võimalust teha erandeid sihtmärgist iseäranis väikese patareide tarbimise tõttu (vt komisjoni algse ettepaneku artikli 14 lõige 2). Selle asemel tegi komisjon ettepaneku võimaldada üleminekukorra kehtestamist komiteemenetluse põhjal (vt ühisseisukoha artikli 9 lõike 4 punkt a).

Tootja vastutusega seoses võttis nõukogu vastu „tootja“ uue määratluse, mis võimaldab liikmesriikidel määratleda tootjat oma riigi piires, et rakendada tema suhtes tootja rahalist vastutust (vt ühise seisukoha artikli 3 lõige 12). Et vältida probleeme seadmetest/autodest kõrvaldatud patareide jäätmekäitluse rahastamisel, kuuluvad seadmete ja autode tootjad kõnealuses direktiivis samuti mõiste „tootja“ alla, juhul kui seade või auto sisaldab turuleviimise ajal patareid. Ühise seisukoha artiklis 13 nõutakse liikmesriikidelt topeltmaksustamise vältimist ja selgitatakse, et tootjad peavad katma patareidega seotud jäätmekäitluse netokulud. Ühise seisukoha artiklis 14 (millega asendatakse komisjoni algse ettepaneku artikkel 22) ei nõuta tootjatelt enam tagatise esitamist patareide turuleviimisel. Komisjoni algse ettepaneku artikkel 23, milles kehtestatakse ajalooliste jäätmete käitlemise rahastamise eeskirjad, jäetakse välja. Peale selle lisas nõukogu võimaluse vähese tähtsuse ( de minimis) eeskirjade vastuvõtmiseks ning registreerimiseks komiteemenetluse põhjal (vt ühise seisukoha artikkel 15).

Lisad

Ühise seisukoha I lisa sisaldab tabelit kogumise sihtkoguste vastavuse jälgimiseks ning kajastab ühise seisukoha artiklis 9 tehtud muudatusi. Normatiivsed märgistamisnõuded on viidud II lisast ühise seisukoha artiklisse 18 ja seetõttu sisaldab II lisa ainult märgistussümbolit (ratastega prügikonteiner, millele on rist peale tõmmatud), nagu oli Euroopa Parlamendi esimesel lugemisel tehtud muudatustes. Komisjoni algse ettepaneku artikli 15 lõikes 2 ja artikli 19 lõikes 1 sisaldunud töötluse ja ringlussevõtu üksikasjalikud nõuded on viidud ühise seisukoha III lisasse.

4. JÄRELDUS

Komisjoni patareisid käsitleva ettepaneku keskkonnaeesmärk on takistada kasutatud patareide põletamist ja prügilasse ladestamist. Nimetatud keskkonnaeesmärgi saavutamiseks tegi komisjon ettepaneku kehtestada kõigi patareide jaoks kõrged kogumis- ja ringlussevõtu sihtmärgid ning eriti kõrged sihtmärgid kantavate kaadmiumpatareide jaoks, et saavutada nn suletud ahela süsteem.

Komisjoni pakutud eesmärkide saavutamiseks eelistas nõukogu oma ühises seisukohas muid poliitikameetmeid. Kuna ühise seisukoha keskkonnaeesmärgid on vähemalt samaväärsed komisjoni ettepanekuga, leiab komisjon, et on võimalik toetada kogu paketti.

Komisjoni avaldus seoses nõukogu mõjuhindamisega

Komisjon rõhutab tuleviku paremat seadusloomet käsitleva institutsioonidevahelise kokkuleppega kooskõlas läbi viidud mõjuhindamiste tähtsust. Nimetatud küsimusi tuleks edaspidi uurida kolme institutsiooni koostöös institutsioonidevahelise kokkuleppe raames, pidades silmas vajadust jõuda kokkuleppele selliste mõjuhindamiste meetodite suhtes.